
תקציר הכרעת-דין בתיק מדינת ישראל נ' כסיף
השופט ביאלין אלעזר
בית משפט השלום הרשיע היום, בהכרעת דין מנומקת ומפורטת, מפי כבוד השופט ביאלין אלעזר, את הנאשם, חבר הכנסת עופר כסיף, בעבירה של תקיפת שוטר בנסיבות מחמירות, לפי סעיף 274(1) לחוק העונשין, התשל"ז-1977. 
על פי כתב האישום, ביום 13.5.22, במהלך אירועי מחאה באזור דרום הר חברון בעקבות פסק דין של בית המשפט העליון בנוגע לכפרים במרחב 'מאספר יטא', הוצאו צווים שהכריזו על סביבת צומת כביש 317 וצירי העפר המובילים ליטא כאזור צבאי סגור. הנאשם הגיע למקום ברכבו והצטרף לקבוצת מפגינים. סמוך לשעה 12:00, לאחר שכוחות הביטחון עצרו את רכבו של הנאשם על ציר העפר ומנעו ממנו להתקדם במתחם ההפגנה מטעמי בטיחות ואיסור כניסה לשטח A , ניגש הנאשם בעצמו לרכב על מנת לנהג בו. בין הנאשם לקצין משמר הגבול פקד דור אמיתי ולשוטר יצחק אזולאי התפתח ויכוח סוער שכלל קריאות גנאי מצד הנאשם ("שקרן מטונף", "רמאי", "פושע", "חלאות המין האנושי" ו"אפס מאופס").
הנאשם נכנס לרכבו, ולאחר שהשוטר אזולאי עמד בחזית הרכב כדי לחסום את תנועתו, נסע הנאשם מספר מטרים לאחור ואז התקדם בנסיעה איטית לפנים עד שפגע עם הרכב ברגלו השמאלית של השוטר אזולאי, בכוונה להכשילו בתפקידו. בתגובה, הכה השוטר על מכסה המנוע, וכאשר יצא הנאשם מרכבו התפתח עימות מילולי שבמהלכו השוטר הניף את אצבעו ונגע קלות בפניו של הנאשם. בתגובה לכך, הרים הנאשם את ידו הימנית וחבט בחזקה בצד השמאלי של ראש השוטר, באופן שגרם לו לכאבים בראשו וברגלו. 
הנאשם כפר במיוחס לו, טען לחסינותו הפרלמנטרית המקנה לו לכאורה מעבר חופשי עם רכבו, טען כי פגיעת הרכב הייתה מקרית וכי החבטה בראש השוטר נעשתה מתוך "הגנה עצמית" לאחר שהשוטר תקף אותו לכאורה באצבעו, ואף העלה טענה מקדמית לאכיפה בררנית. 
[bookmark: _GoBack]בית המשפט דחה מכל וכל את טענות ההגנה. נקבע כי כוחות הביטחון פעלו כדין ובסמכות מלאה משיקולי ביטחון ובטיחות למנוע סיכון חיים וכניסה אסורה לשטח A וכי חסינותו של הנאשם כחבר כנסת מומשה במלואה בכך שהתאפשר לו לנוע ברגלו בחופשיות במתחם ההפגנה, אך אין בה כדי להקנות לו זכות לסכן אנשים או להכשיל שוטרים באמצעות נסיעה ברכב. עוד נקבע כי הוכח מעבר לכל ספק סביר כי הנאשם פגע בשוטר באמצעות רכבו מתוך מודעות וכוונה להכשילו, וכי תגובתו האלימה (החבטה בראש השוטר) אינה חוסה תחת סייג ההגנה העצמית שכן מדובר בתגובה בלתי מידתית בעליל לעומת נגיעה אקראית שנגרמה מתנועת גופו של הנאשם עצמו.לבסוף, נדחתה טענת האכיפה הבררנית לאור הפער הראייתי המובהק והעדר פגם בהתנהלות התביעה. 
על בסיס מכלול הראיות, הסרטונים והעדויות שהוצגו בפניו, הרשיע בית המשפט את הנאשם בעבירה של תקיפת שוטר בנסיבות מחמירות.

